6.12.2022
ET
Euroopa Liidu Teataja
C 465/79 Teisipäev, 3. mai 2022
58. rõhutab siiski, et tehisintellekti saab kasutada elektrikatkestuste prognoosimiseks ja hooldusvajaduste väga täpseks tuvastamiseks; täpsustab lisaks, et seda saab kasutada suurte andmehulkade sünteesimiseks automatiseeritud infoväljavõtte või automaatse teabe klassifitseerimise teel ning konkreetsete mustrite tuvastamiseks; rõhutab, et need elemendid võimaldaksid ohutaset ja süsteemi nõrku kohti paremini prognoosida ja hinnata, otsustusprotsesse kiirendada, reageerimisvõimet parandada ja lõppseadmeid tõhusamalt kindlustada;
59. rõhutab eelkõige, et õiguskaitseasutustel on tehisintellektitehnoloogia abil võimalik tuvastada kuritegevust ja selle vastu võidelda; rõhutab, et selline tehisintellektiga seotud õiguskaitsetegevus nõuab siiski põhiõiguste täielikku austamist, ranget demokraatlikku järelevalvet, selgeid läbipaistvuseeskirju, võimsat IT-taristut, inimjärelevalvet, kõrge kvalifikatsioo­ niga töötajaid ning juurdepääsu asjakohastele ja kvaliteetsetele andmetele;
d) Tehisintellekt ja konkurentsivõime
60. märgib, et lähitulevikus ühendatakse väärtusahelas omavahel üha rohkem tooteid ja teenuseid, kusjuures tehisintellekt ja automatiseerimine on paljude tootmisprotsesside, -toimingute ja -ärimudelite keskmes; rõhutab, et tehisintellekti tööstuslike ökosüsteemide arendamiseks on ülimalt tähtis teha alusuuringuid ning teha märkimisväärseid investeeringuid digitaalse avaliku halduse edendamiseks ja digitaristu ajakohastamiseks;
61. märgib, et vaatamata riskikapitali ja muu varajase kasvuetapi rahastamise märkimisväärsele kasvule viimase kahe aasta jooksul on paljud Euroopa tööstusharud maha jäänud ning praegune rahastamise tase ELis on endiselt ebapiisav ja seda tuleks oluliselt suurendada, et viia see vastavusse juhtivate tehisintellekti ökosüsteemide dünaamilisusega, nagu Silicon Valleys ja mujal; rõhutab ELi innovatsiooni ökosüsteemi eripärast klastrivõrgustiku struktuuri, erinevalt tsentraliseeritud (ja riiklikult toetatavatest) innovatsiooni ökosüsteemidest;
62. rõhutab, et tehisintellekt võib muuta ELi tööstuse konkurentsivõimet ning et see võib suurendada tootlikkust, kiirendada innovatsiooni, parandada tootmisprotsesse ja aidata jälgida Euroopa tarneahelate vastupidavust;
63. juhib tähelepanu ohule, et tarneahelad võivad katkeda majandusliku lahtisidumise või katastroofiliste sündmuste, näiteks pandeemiate või kliimamuutustega seotud nähtuste tõttu; rõhutab, et tehisintellekti kasutamine võib aidata tuvastada tarneahelate häirete mustreid ja anda teavet ennetava hoolduse vajaduse kohta, mis võib toetada tarnijate mitmekesistamist;
64. märgib, et digitaalseid turuhäireid algatanud ettevõtjatele on sageli osaks saanud märkimisväärne turuosa kasv; märgib, et hiljutised uuringud näitavad, et see muster kordub tõenäoliselt veelgi intensiivsemalt, kuna tehisintellekti kasutusele võtnud ettevõtjad koguvad sageli suurel hulgal andmeid, mis kipub parandama nende konkurentsivõimet; on mures sellest tuleneva turukontsentratsiooni ohu pärast, mis kahjustab VKEsid ja idufirmasid;
65. rõhutab, et see väljavaade on eriti murettekitav, kuna suurimad turgu valitsevad tehnoloogiaettevõtted, kes tõenäoliselt domineerivad ka tehisintellektitehnoloogiate üle, on turule juurdepääsu kontrollijad, haarates samal ajal suurema osa loodavast väärtusest; rõhutab, et kuna tehisintellektisektorit juhtivaid andmeid kogutakse ülekaalukalt samadelt suurtelt tehnoloogiaettevõtetelt, kes pakuvad kasutajatele juurdepääsu teenustele vastutasuks andmete eest ja avatuse eest suunatud reklaamidele, võib nende praegune turgu valitsev seisund tõenäoliselt iseenesest nende turgu valitsevat seisundit veelgi tugevdada; juhib tähelepanu sellele, et paljude nende tehnoloogiaettevõtete peakorter asub väljaspool ELi, kuid nad saavad siiski kasu Euroopa tarbijate andmete loodud väärtusest, saades seega konkurentsieelise;
66. väljendab heameelt komisjoni hiljutise teatise üle, milles nõutakse konkurentsieeskirjade ajakohastamist, et need vastaksid digiajastule (29), ning rõhutab eelmeetmete, sealhulgas tulevase digiturgude õigusakti keskset rolli, et tasakaalustada koondumist enne selle tekkimist; rõhutab lisaks standardimise ja regulatiivse koostöö võimalikku rolli selle probleemi lahendamisel, edendades toodete ja teenuste ülemaailmset arendamist sõltumata nende füüsilisest asukohast;
(29)
Komisjoni 18. novembri 2021. aasta teatis uutele eesmärkidele vastava konkurentsipoliitika kohta (COM(2021)0713).